উজিরপুর, (বরিশাল), বাংলাদেশনিউজ২৪x৭.কম  স্কুলছাত্রী মেয়েকে বখাটের সঙ্গে বিয়ে দিতে রাজি না হওয়ায় এবার ইভটিজিংয়ের  শিকার হয়েছেন বরিশালের উজিরপুরে এক মা। ইভটিজার ও তার সহযোগীরা স্কুল ছাত্রীর বাড়িতে গিয়ে তার মায়ের হাত ভেঙ্গে দেয়।  বুধবার সকালে এ ঘটনা ঘটে। আহত ছাত্রীর মাকে উজিরপুর উপজেলা স্বাস্থ্য কমপ্লেক্সে ভর্তি করা হয়েছে।  জানা গেছে, উপজেলার সদর উত্তর কমলাপুর ইউনিয়নের রাজমিস্ত্রী সেকান্দার হাওলাদারের মেয়ে ৭ম শ্রেণীর ছাত্রী শারমীনকে (১২) দীর্ঘদিন ধরে একই এলাকার সোমেদ শিকদারের বখাটে ছেলে মাসুদ শিকদার (২১) নানাভাবে উত্ত্যক্ত করে আসছে। বুধবার সকাল সাড়ে ৮টার দিকে বখাটে মাসুদ ও তার সহযোগীরা শারমীনের বাড়িতে যায়। এরপর  তার মা শাহিনুর বেগমকে ডেকে শারমীনকে বিয়ের প্রস্তাব দেয়। শাহিনুর এতে অসম্মতি জানায়। এ সময় উভয়ের মধ্যে কথা কাটাকাটি হয়। এক পর্যায়ে মাসুদ ও তার সহযোগীরা শাহিনুরের ডান হাত ভেঙ্গে দেয়।  বাংলাদেশনিউজ২৪x৭.কম/প্রতিনিধি/এসএ.